
№ 193 от 13.04.2026


Медициналық көрсетілетін 
қызметтерге тарифтерді қалыптастыру, 
болжау және жоспарлау бойынша 
жұмыс органын айқындау туралы


Қазақстан Республикасы Денсаулық сақтау министрінің 2020 жылғы              21 желтоқсандағы № ҚР ДСМ-309/2020 бұйрығымен (Нормативтік құқықтық актілерді мемлекеттік тіркеу тізілімінде № 21858 болып тіркелген) бекітілген Тегін медициналық көмектің кепілдік берілген көлемі шеңберінде және (немесе) міндетті әлеуметтік медициналық сақтандыру жүйесінде көрсетілетін медициналық қызметтерге тарифтерді қалыптастыру қағидаларының (бұдан әрі – Қағидалар) 4-тармағына сәйкес, сондай-ақ Қазақстан Республикасы Премьер-Министрі О.А. Бектеновтің 2026 жылғы 16 наурыздағы № 16-12 тапсырмасын орындау үшін БҰЙЫРАМЫН:
1. Қазақстан Республикасы Денсаулық министрлігінің «Салидат Қайырбекова атындағы Ұлттық денсаулық сақтауды дамыту ғылыми орталығы» шарушылық жүргізу құқығындағы республикалық мемлекеттік кәсіпорны медициналық көрсетілетін қызметтерге тарифтерді қалыптастыру, болжау және жоспарлау бойынша жұмыс органы (бұдан әрі – Жұмыс органы) болып айқындалсын.
2. Жұмыс органы осы бұйрықтан туындайтын қажетті шараларды қабылдасын.
3. Қазақстан Республикасы Денсаулық сақтау министрлігінің Міндетті әлеуметтік медициналық сақтандыруды жетілдіру және талдау департаменті осы бұйрықты қабылдаған күннен бастап үш жұмыс күні ішінде: 
1) Жұмыс органының назарына оны жеткізсін;
2) Қазақстан Республикасы Денсаулық сақтау министрлігінің интернет-ресурсында оны орналастыруды қамтамасыз етсін. 
4. Осы бұйрықтың орындалуын бақылауды өзіме қалдырамын.
5. Осы бұйрық оған қол қойылған күнінен бастап күшіне енеді.

